**Ministru kabineta noteikumu projekta**

**”Tiesu medicīniskās ekspertīzes veikšanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts ”Tiesu medicīniskās ekspertīzes veikšanas kārtība” (turpmāk - Projekts) izstrādāts ar mērķi novērst konstatētās nepilnības pašreiz spēkā esošajā normatīvā regulējumā, kurā ietvertas aktualitāti zaudējušas normas, kā arī normas, kas dublē augstāka juridiska spēka normatīvajos aktos ietverto regulējumu.  Projekts stājas spēkā 2018.gada 1.septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 72.pants  Ministru kabineta 2016.gada 13.septembra sēdes protokollēmuma “Noteikumu projekts “Tiesu ekspertīžu organizēšanas kārtība”” (prot.Nr.45, 16.§) 2.punktā dotā uzdevuma izpilde.  Saskaņā ar Ministra kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu, grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma, līdz ar to Veselības ministrija ir izstrādājusi jaunus Ministru kabineta noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot Ministru kabineta 2001.gada 6.februāra noteikumos Nr.51 “Tiesmedicīniskās ekspertīzes veikšanas kārtība” (turpmāk – Noteikumi Nr.51) ietverto regulējumu par kārtību, kādā tiek veikta tiesu medicīniskā ekspertīze, tika konstatētas aktualitāti zaudējušas normas, kā arī normas, kas dublē Tiesu ekspertu likumā, Kriminālprocesa likumā, Administratīvā procesa likumā un Civilprocesa likumā ietverto normatīvo regulējumu.  Ar mērķi novērst Noteikumos Nr.51 konstatētās nepilnības un pretrunas ar citiem tiesu ekspertīzi reglamentējošiem normatīvajiem aktiem, ir izstrādāts Projekts.  Ņemot vērā to, ka augstāka juridiska spēka normatīvajos aktos (Tiesu ekspertu likumā, Civilprocesa likumā, Administratīvā procesa likumā un Kriminālprocesa likumā) ietvertas normas, kas vispārīgi skaidro to, kas ir ekspertīze, kādi ir ekspertīžu veidi un kādos gadījumos ekspertīze veicama, Projektā ietverts speciālais regulējums attiecībā uz tiesu medicīnisko ekspertīžu veikšanu. Piemēram, nosakot, ka tiesu medicīnisko ekspertīzi veic tiesu medicīnas eksperts (tiesu medicīnas eksperta specialitātē sertificēts ārsts, kurš ir reģistrēts ārstniecības personu un ārstniecības atbalsta personu reģistrā, kuram ir Latvijas Ārstu biedrības izsniegts tiesu medicīnas eksperta sertifikāts un Tiesu ekspertu padomes izsniegts tiesu eksperta sertifikāts).  Tā kā tiesu eksperta kompetences, tiesības, pienākumi un darbības ierobežojumi noteikti gan Tiesu ekspertu likumā, gan citos normatīvajos aktos (Krimināllikumā, Kriminālprocesa likumā, Latvijas Administratīvo pārkāpumu kodeksā, Administratīvā procesa likumā, Civilprocesa likumā), kā arī Tiesu ekspertu likumā noteiktas konkrētas prasības tiesu eksperta sertifikāta saņemšanai (t.sk. attiecībā uz tiesu medicīnas eksperta sertifikāta saņemšanu), Projektā nav iekļautas normas, kas dublē citos normatīvajos aktos ietverto regulējumu.  Noteikumi Nr.51 paredz, ka viens no tiesu medicīniskās ekspertīzes objektiem ir pēkšņā nāvē mirusi persona. Taču ņemot vērā to, ka tiesu medicīniskā ekspertīze veicama gadījumos, kad ir izteiktas aizdomas vai skaidri zināms par vardarbīgu personas nāvi, bet pēkšņa nāve var nebūt saistīta ar noziedzīgu nodarījumu (gadījumos, kad mirušajam nav redzamas vardarbīgas nāves pazīmes, veicama patologanatomiskā izmeklēšana), Projekts skaidri nosaka, ka par ekspertīzes objektu var būt miris cilvēks, ja ir aizdomas par vardarbīgu nāvi.  Projekts paredz, ka dzīvu personu tiesu medicīnisko ekspertīzi var veikt tiesu ekspertīzes iestādē vai ārstniecības iestādē, vai citā ekspertīzes noteicēja norādītā personas atrašanās vietā, ja personas veselības stāvokļa vai sabiedriskās drošības apsvērumu dēļ ekspertīzi nevar veikt ārstniecības iestādē. Savukārt miruša cilvēka ekspertīzi var veikt tikai tiesu ekspertīzes iestādē, kas atbilst normatīvajos aktos noteiktajām obligātajām prasībām ārstniecības iestādēm un kas reģistrēta Ārstniecības iestāžu reģistrā.  Projektā noteikti gadījumi, kad papildus jau citos normatīvajos aktos noteiktajiem gadījumiem, ekspertīzi veic ekspertu komisija.  Tiesu ekspertu likuma 3.panta otrās daļas 3.punkts paredz, ka ekspertīzi var veikt cita persona, kurai ir atbilstošas speciālās zināšanas, ja valsts vai privātie tiesu eksperti ekspertīzi nevar veikt nepieciešamo speciālo zināšanu vai aprīkojuma trūkuma dēļ. Līdz ar to, ņemot vērā konkrēto ekspertīžu specifiku, Projekts nosaka gadījumus, kuros tiesu medicīniskā ekspertīze veicama, pieaicinot kvalificētus ārstus speciālistus.  Projektā noteiktas prasības, kuru izpildi jānodrošina ekspertīzes noteicējam, lai tiesu medicīniskās ekspertīzes veikšana būtu iespējama.  Praksē konstatētas situācijas, ka veicot DNS ekspertīzes, tiek iegūta blakus atradne, kas var liecināt par iespējamu ģenētisku īpatnību,kuru būtu nepieciešams klīniski padziļināti izmeklēt tālākai savlaicīgas ārstniecības noteikšanai personai. Piemēram, gadījumā, kad bērnam tiek atklātas specifiskas anomālijas, ko bērna likumiskie pārstāvji nezina, savlaicīga informācijas apmaiņa un ārstēšana var novērst riskus veselības vai dzīvības apdraudējumam. Līdz ar to Projektā ietverta norma, kas paredz eksperta tiesības DNS ekspertīzē iegūto informāciju, kas būtiski skar ekspertīzei pakļautās personas veselības intereses, sniegt šai personai vai tās likumiskajam pārstāvim.  Ņemot vērā konkrēto lietu, kurās veicama tiesu medicīniskā ekspertīze, specifiku un nozīmīgumu, Projekts paredz izņēmuma gadījumus, kuros eksperta atzinumu un ar to saistītos dokumentus tiesu medicīnas ekspertīzes iestāde uzglabā ilgāk nekā 10 gadus, Proti, ekspertīzēs dzimumnoziegumu gadījumos pret mazgadīgām un nepilngadīgām personām, slepkavību un smagu miesas bojājumu ekspertīzēs, lietisko pierādījumu ekspertīzēs slepkavību un smagu miesas bojājumu nodarīšanas gadījumos, kā arī sabiedrībai nozīmīgos gadījumos tiesu medicīnas dokumenti uzglabājami 30 gadus. Savukārt ekspertīzēs, kuras saistītas ar kriminālprocesu, kas uzsākts par noziegumu pret cilvēci, genocīdu un kara nozieguma gadījumos, reti diagnosticējamu saslimšanu un traumu gadījumos, kā arī DNS nacionālajai datu bāzei saistošo informāciju un dokumentus tiesu medicīnas ekspertīzes iestāde uzglabā 75 gadus. Turklāt saskaņā ar DNS nacionālās datu bāzes izveidošanas un izmantošanas likuma 18.panta trešo daļu DNS profilus un ziņas par neatpazītiem līķiem un pazudušām personām DNS nacionālajā datu bāzē glabā 75 gadus vai līdz brīdim, kad līķi vai personas tiek identificētas.  Projektā noteikts ekspertīzes veikšanas termiņš un tā pagarināšanas nosacījumi, kā arī noteiktas veicamās darbības pēc ekspertīzes veikšanas.  Šobrīd spēkā esošie Noteikumi Nr.51 regulē tiesu medicīnisko ekspertīžu finansēšanas jautājumus, taču, ņemot vērā Ārstniecības likuma 72.pantā ietverto deleģējumu, Projektā netiek ietvertas normas par tiesu medicīnisko ekspertīžu apmaksas kārtību. Līdz ar to, lai izdarītu nepieciešamos grozījumus Ministru kabineta 2017.gada 16.augusta noteikumos Nr.475 “Valsts tiesu medicīnas ekspertīzes centra maksas pakalpojumu cenrādis” un tādējādi nodrošinātu, ka visi ar ekspertīzes veikšanu saistītie jautājumi ir regulēti normatīvajā regulējumā, Projektā ietverta norma, kas paredz, ka Projekts stājas spēkā 2018.gada 1.septembrī. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts tiesu medicīnas ekspertīzes centrs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts tiesu medicīnas ekspertīzes centru, tiesu medicīnas ekspertus |
| 2. | Tiesiskā regulējuma ietekme uz tautsaimniecību un administratīvo slogu | Projekts nemaina tiesu medicīnas ekspertu pienākumus un tiesības. Līdz ar to administratīvais slogs šīm personām nemainās. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Līdz 2018.gada 1.septembrim nepieciešams sagatavot grozījumus Ministru kabineta 2017.gada 16.augusta noteikumos Nr.475 “Valsts tiesu medicīnas ekspertīzes centra maksas pakalpojumu cenrādis”, lai noteiktu tiesu medicīnisko ekspertīžu finansēšanas jautājumus. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Veselības ministrijas tīmekļa vietnē: www.vm.gov.lv sabiedriskai apspriedei. |
| 2. | Sabiedrības līdzdalība projekta izstrādē | Projekta izstrādes procesā notika sadarbība un tikšanās ar Valsts tiesu medicīnas ekspertīzes centra pārstāvjiem, lai apspriestu priekšlikumus Projektā ietveramajam regulējumam. |
| 3. | Sabiedrības līdzdalības rezultāti | Pieteikumi dalībai sabiedriskajā apspriedē, kā arī priekšlikumi par Projektu netika saņemti |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tiesu medicīnas ekspertīzes centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Ministru prezidents,

veselības ministra pienākumu izpildītājs Māris Kučinskis

Vīza: Valsts sekretārs Aivars Lapiņš

Ozoliņa 67876087

ruta.ozolina@vm.gov.lv